પ્રાંતિજ તાલુકાના ખેડૂતોએ પકવેલા શાકભાજીના યોગ્ય ભાવ ન મળતા સરકાર સામે વિરોધ પ્રદર્શિત કરવા ગુરૂવારે સવારે પોતાના શાકભાજી વાહનોમાં ભરી લાવી ને.હા. નં.૮ પરના ત્રણ રસ્તા પર રોડ વચ્ચે શાકભાજી ફેકી દઇ વિરોધ પ્રદર્શિત કર્યો હતો. આ દરમિયાન ખેડૂતોએ હાઇવે પર ચક્કાજામ કરવાનો પ્રયાસ કરતા પોલીસને જાણ થતા પોલીસ ઘટના સ્થળ પર દોડી આવી હતી. ખેડૂતોએ હાઇવે માર્ગ પર પોતાના ટ્રેકટર તેમજ અન્ય વાહનોમાં કોબીજ, ટામેટા, મરચા જેવા શાકભાજી ઠલવી દેતા માર્ગ પરથી પસાર થતા વાહન ચાલકોને પણ અડચણ ઉભી થઇ હતી. પ્રાંતિજના પી.આઇ. વનરાજસિંહ ચાવડાએ જણાવ્યુ હતું કે, માર્ગ પર શાકભાજી ઠાલવી વિરોધ પ્રદર્શિત કરી રહેલા ૯ જણાને અટક કરી બાદમાં છોડી મૂકાયા છે. પોલીસે હાઇવે ત્રણ રસ્તા તેમજ ચંચળબાનગર પાસે ઠલવાયેલા શાકભાજીના ઢગલાઓ હટાવડાવી ટ્રાફીક હળવો કર્યો હતો.